Samwu distansieer homself van ‘chaotiese’ Kaapstad-optogDie Samwu-optog in Kaapstad se middestad op 6 Mei 2015. Talle straatverkopers se stalletjies is geplunder. Foto: @EWNReporter op Twitter. Die munisipalewerkersvakbond Samwu het Donderdag gesê die plundery van straatverkopers se stalletjies tydens ŉ optog deur die vakbond was die werk van “opportuniste en misdadigers”. “Ons distansieer onsself van hierdie voorvalle en glo dit is die werk van opportuniste en kriminele elemente wat straatverkopers wou uitbuit,” het die vakbond in ŉ verklaring gesê. “Ons veroordeel die stad se besluit om ŉ groot aantal gewapende polisiebeamptes te ontplooi wat slegs daar was om stakende werkers te intimideer.” Die polisie het Woensdag met skokgranate op die Samwu-lede losgebrand toe chaos tydens die optog uitgebreek het. Straatverkopers se stalletjies is geplunder en rommel is in die strate gegooi terwyl lede van die vakbond na die burgersentrum opgeruk het. Die werkers eis salarisverhogings en vervoertoelaes. Die vakbond het gesê sy lede is “gedissiplineerd en klasbewus”. “Daarom is ons oortuig dat nie een van ons lede aan die plundery deelgeneem het nie,” het Samwu gesê. Die grondwetlike hof het in 2012 beslis dat vakbonde aanspreeklik is vir enige skade wat aangerig word tydens ŉ staking. Talle besigheidseienaars en straathandelaars het die hof genader ná ŉ chaotiese optog deur die SA Transport and Allied Workers Union (Satawu) in dieselfde jaar.